b'\n_START_ARTICLE_\nIvan Korvin\n_START_SECTION_\nOtro\xc5\xa1tvo\n_START_PARAGRAPH_\nRojen je bil v Budimu kot nezakonski sin ogrsko-hrva\xc5\xa1kega kralja Matije Korvina. O\xc4\x8de ga je sprva nameraval prepustiti Cerkvi, ko je izgubil vsako upanje, da bo s kraljico Beatrice Neapeljsko imel kak\xc5\xa1nega otroka, pa ga je izbral za prestolonaslednika. Obdaril ga je s \xc4\x8dastmi in bogastvom, da je postal dale\xc4\x8d najbogatej\xc5\xa1i mogotec v dr\xc5\xbeavi. Imenoval ga je za princa z ogromnimi apana\xc5\xbeami v \xc5\xa0leziji (Glogovska vojvodina), komandanta vseh trdnjav v kraljestvu in se posku\xc5\xa1al dogovoriti za poroko z Bianco Marijo Sforza iz Milana. Poroko so prepre\xc4\x8dile spletke kraljice Beatrice._NEWLINE_Matija Korvin je posku\xc5\xa1al dose\xc4\x8di Ivanovo priznanje tudi pri svetem rimskem cesarju Frideriku III. in mu v zameno ponudil vse ali del osvojenega habsbur\xc5\xa1kega dednega ozemlja. Pogajanja je prekinila Matijeva nenadna smrt in mladi princ se je zna\xc5\xa1el sam med \xc5\xa1tevilnimi sovra\xc5\xbeniki.\n_START_SECTION_\nObdobje po o\xc4\x8detovi smrti\n_START_PARAGRAPH_\nNeizku\xc5\xa1en in omahljiv mladeni\xc4\x8d je hitro postal \xc5\xbertev najbolj sramotnega \xc5\xa1ikaniranja. Najprej so ga prepri\xc4\x8dali, naj uradno odstopi od zahteve po prestolu, \xc4\x8de\xc5\xa1 da bo v zameno dobil krono Bosne. Nato so ga prepri\xc4\x8dali, naj se z vsemi zakladi, ki jih je dobil od o\xc4\x8deta, umakne na jug, potem pa so z vojsko krenili za njim in mu oropali vse premo\xc5\xbeenje._NEWLINE_Ogrska skup\xc5\xa1\xc4\x8dina je medtem 15. julija 1490 za svojega kralja Vladislava II. Ogrskega izvolila \xc4\x8de\xc5\xa1kega kralja Vladislava Jagelonskega. Ivan se mu je \xc5\xa1el priklonit, da bi re\xc5\xa1il vsaj nekaj svojega premo\xc5\xbeenja. Novi kralj ga je priznal za vojvodo Slavonije in Opave, pet let kasneje pa ga je prisilil, da se je naslovoma odpovedal. Med Maksimiljanovim napadom na Ogrsko se je izkazal kot lojalen ogrski kroni in kralju Vladislavu prepustil tri pomembne trdnjave: Pressburg (sedanja Bratislava na Slova\xc5\xa1kem), Kom\xc3\xa1rom in Tata, ki mu jih je zaupal o\xc4\x8de. Ogrski mogotci na \xc4\x8delu s palatinom \xc5\xa0tefanom Zapolyo, opogumljeni zaradi njegove popustljivosti, so od njega zahtevali skoraj vse njegove preostale posesti ga zapletli v dolgotrajne in drage sodne procese. Vse to so opravili povsem nekaznovano, ker so s podtikanji na svojo stran dobili brezbri\xc5\xbenega ogrskega kralja.\n_START_SECTION_\nHrva\xc5\xa1ki ban\n_START_PARAGRAPH_\nIvan Korvin se je leta 1496 poro\xc4\x8dil z Beatrico, h\xc4\x8derko hrva\xc5\xa1kega mogotca Bernardina Frankopana Ozaljskega. Njegov status se je s poroko pobolj\xc5\xa1al in leta 1498 je bil izvoljen za bana Hrva\xc5\xa1ke in Slavonije. Od leta 1499 do 1502 je uspe\xc5\xa1no branil neosvojene dele Bosne pred Turki in naslednje leto kandidiral za palatina. Njegovo izvolitev so prepre\xc4\x8dili kraljica in drugi njegovi nasprotniki._NEWLINE_Umrl je v Krapini 12. oktobra 1504. Zapustil je sina Kri\xc5\xa1tofa Korvina, ki je umrl 17. marca 1505, in h\xc4\x8derko Elizabeto, ki je umrla leta 1508.'